KYK: Gure weer keer nie die ‘Comrades in Centurion’ | Netwerk24
Deur Arisa Janse Van Rensburg 04 April 2020 22:13
Bennie Roux was vol moed op 75 km. Foto: Arisa Janse van Rensburg
Ná ses stelle droë klere, vier pare tekkies en ’n bietjie meer as 10 ure het Bennie Roux Saterdag die afstand van die Comrades in sy erf gehardloop.
Nie eens die stormreën kon Roux keer toe hy omstreeks 06:30 by sy huis in Centurion wegspring vir die roete van 90 km nie.
Hy sou aanvanklik 04:00 wegspring, “maar dit was koud, donker en dit het gereën. En ek kan net twee van daai drie hanteer.”
Toe die eerste ligstrale deurbreek, het hy met sy eerste rondte van 250 m begin.
Roux, ’n gesoute marathonatleet, het die wedloop ten bate van die Con Amore Skool in Kempton Park aangepak.
Borge het hom genader nadat hy op 27 Maart 42 km by sy huis voltooi het.
Met Saterdag se wedloop om sy huis het Roux R300 per kilometer, en uiteindelik R27 000, vir die skool ingesamel.
Die Roux-gesin: Hugo, Isabel, Sion, Bennie en Ruben. Foto: Arisa Janse van Rensburg
Sy vrou, Isabel, het 5 km saam met hom gedraf en deurentyd vir hom eet- en drinkgoed aangedra.
Roux, wat al 11 keer die Comrades voltooi het, sê hy sal beslis nie weer dié uitdaging by sy huis aanpak nie.
“Die ergste was die reën en die draaie om die huis het my spoed gebreek,” sê Roux.
Hy sal jok as hy sê hy het nie daaraan gedink om dit uit te stel nie, sê Roux, “maar ek het toe reeds vir soveel mense gesê dat ek nie eintlik meer kon kop uittrek nie.”
Hy en sy broer Hendrik kon darem hul Comrades-tradisie behou.
My broer bly in Cowley Hill en elke keer as ek die Comrades hardloop, dan drink ek en hy ’n bier saam by die 70 km-merk,
“My broer bly in Cowley Hill en elke keer as ek die Comrades hardloop, dan drink ek en hy ’n bier saam by die 70 km-merk,” sê Roux.
Die keer moes die bier plek maak vir ’n brandewyn en ouboet wat met ’n selfoonoproep ondersteun.
Omstreeks 18:30 het Isabel die liedjie “Chariots of Fire” begin speel.
Onder luide toejuiging van sy familie en vriende wat uit hul karre in die straat die wedloop dopgehou het, het hy die marathon voltooi.
Sy amptelike hardlooptyd was 10:29, maar met pouses tussenin het hy op 11:55, onder die amptelike Comrades tyd, geëindig.
Meer oor: Bennie Roux | Centurion | Comrades
Atleet pak Comrades by sy huis aan vir skool